በኢትዮጵያ የዳያስፖራ ቀን በያመቱ ነሐሴ 10 ቀን እንዲከበር ተወሰነ
 በኢትዮጵያ የዳያስፖራ ቀን በያመቱ ነሐሴ 10 ቀን እንዲከበር መወሰኑን የውጭ ጉዳይ ሚኒስቴር አስታወቀ።የበዓሉ መከበር ዳያስፖራው በትውልድ አገሩ ልማት የሚያደርገውን ተሳትፎ የበለጠ ለማሳደግ ያስችለዋል ተብሏል።በውጭ ጉዳይ ሚኒስቴር የዳያስፖራ ተሳትፎ ጉዳዮች ዳይሬክተር ጄኔራል ፌይሰል አሊዩ ለኢትዮጵያ ዜና አገልግሎት እንደገለፁት እለቱ ነሐሴ 10 ቀን እንዲከበር የተወሰነው በውጭ በሚገኙ ኤምባሲዎች፣ የቆንስላ ጄኔራል ፅህፈት ቤቶች፣የኮሙኒቲ አደረጃጀቶች፣ተመላሽ የዳያስፖራ አባላት ጋር ውይይት ከተደረገ በኋላ ነው።በውይይቱ ወቅት በዓሉ በነሐሴ 10 ፣መስከረም 10 እና ጥር 6 እንዲከበር የተለያዩ አማራጮች ቀርበው እንደነበር ያስታወሱት አቶ ፋይሰል  በዳያስፖራው ምርጫ ግን ነሐሴ 10 ሆኗል።እለቱ የተመረጠውም በሰሜን አሜሪካና በአውሮፓ አገራት ትምህርት ቤቶች የሚዘጉ በመሆናቸው ወላጆች ልጆቻቸውን ይዘው አገር ለማስተዋወቅ ሊመጡ ይችላሉ በሚል እምነት ነው።“በአገር ውስጥ ያለው ዳያስፖራም ትምህርት ቤት የሚዘጋበት ወቅት በመሆኑ በዓሉን ከቤተሰቡ ጋር እንዲያከብር ምቹ ሁኔታ ይፈጥርለታል” ብለዋል።የመጀመሪያው በዓል በቢዝነስ ፎረም፣የእውቀትና የቴክኖሎጂ ልውውጥ፣በዳያስፖራ ተሳትፎ ላይ የሚታዩ ችግሮች፣የተለያዩ ባዛሮች፣በአገሪቱ ታላላቅ ፕሮጀክቶችን በመጎብኘት ይከበራል።አቶ ፋይሰል “በኢትዮጵያ እለቱን ማክበር ያስፈለገው ዳያስፖራው ከትውልድ አገሩ ጋር ቀጣይነት ያለው ግንኙነት እንዲኖረው በማድረግ በአገሩ ልማት በማሳተፍ ራሱንና አገሩን እንዲጠቅም ለማድረግ ነው”ሲሉም አብራርተዋል።ለአገሩ ልማት ድጋፍ እያደረገ ለሚገኘው ዳያስፖራው እውቅና መስጠት፣በሁሉም የአለም ማዕዘናት ተበታተኖ የሚኖረው ዳያስፖራ እርስ በርሱ እንዲተዋወቅና ስለአገሩ ልማት የሚወያይበት ምቹ መድረክ መፍጠር የበዓሉ ዋነኛ አላማ ነው።በዓሉ በውጭ አገራት የተወለዱ ህፃናትና ልጆችን ከእናት አገራቸው ጋር ለማስተዋወቅ ድርሻ ይኖረዋል ብለዋል።በአለም ላይ ናይጄሪያና ህንድ የዳያስፖራ ቀን በማክበርና ከዳያስፖራው ማህበረሰብ በሚገኝ እውቀትና ሃብት ገጽታቸውን በመገንባት ትርጉም ያለው ጥቅም ያገኙ አገራት ናቸው። (ኢዜአ)